Михаил Котрадов

Михаил Котрадов, словац. Michal Kotradov - *30. новембер 1831, Торискы, окрес Левоча, Мадярске кральовство - †29. януар 1901, Пряшов, Мадярске кральовство - священик, педагог, просвѣтитель, меценаш. === Походжѣня и штудии === Походив з родины богобойного грекокатолицкого земледѣлця. Учив ся в мѣстной церковной школѣ, де указав велику здалость ку «книжной науцѣ», зато го отець дав учити найлѣпшому учительови в околици, «за горы-лѣсы» до села Якубяны, де ся научив, окрем иншого, основы латины и нѣмецкого языка. Гимназиалне образованя достав во Левочи (1.-3. класа), Пряшовѣ (4.-6. класа) и Кошицях (7.-8. класа) и быв приятый в клер Пряшовской епархии (диакон). Богословскы штудии мав на духовной семинарии в Унгварѣ, за чим ся вернув домов и при освячѣню новой церкви в Камюнцѣ епископом Осифом, неженатый, быв высвяченый на пресбитера (1858). === Священича служба === По высвячѣню первый рок служив яко писарь в епархиалной канцеларни, а в роках 1859-1868 в парохиях Пстрина, Нехваль-Полянка (1862-1863), Гостовицѣ (1863-1868), в часѣ куртой войны 1866 служив священиком при войску во Львовѣ. В роках 1868-1876 в парохии Шайовпетри около Мишколца, а в року 1876 новый епископ Николай взяв го до Пряшова за свого секретаря и уже року 1878 повысив на каноника. По смерти епископа Николая (1883) капитула еднодушно выбрала Котрадова за викаря и быв он на чолѣ епархии до прихода нового епископа Йоанна. Под новым епископом в капитулѣ поступно аванжовав аж до препозитора, а тыж стало майже до своей кончины быв ректором Пряшовской богословской семинарии (1880-1889). Довгый час быв иншпектором школ (1880-1888) и професором богословия. Выступовав и з многыма публикациями переважно о вылѣпшѣню людовой просвѣты, в ровной мѣрѣ го интересовало школство и позашколне воспитаня молодежи, бой против пияцтва, газдовскы порады селянам. == Меценашство == Уже в року 1881 Котрадов заложив двѣ первы фундации, а то про Торисску и Шайовпетрянску школы, за тыма пак една за другов слѣдовали ай далшы, так же до конця року 1900 сягли сумарно до сто тысяч корун. Таку можность му дав его скромный, щадливый способ живота. Его фундации творив частьов пѣняжный капитал, частьов земля, котру купив. Фундацийны акты своих фондох передав на справованя Пряшовской капитулѣ з повинностьов рочно подати справозданя министерству. Вшиткых фундаций его числить ся 40, котры мож на такы 5 категорий задѣлити: штипендии про руску молодежь высшых школ свѣтского характера, штипендии и награды ученикам середних, ремеселных и народных школ за выникаючы знаня церковных предметох и руского языка, фундации на ужиток народной школы своего родиска и народных школ тых парохий, в котрых он служив парохом, штипендии про дѣти своих родных братох и сестер на школны штудии, фундации на ужиток Общества св. Йоанна Крестителя, Пряшовской семинарии, учительской препарандии, дѣвочого сиротинця и, наконець фундации за упокой души своей, родительох, братов и сестер своих. == Жерела и одказы == Mária Petrusová (2005). Kotradov, MykhaїI. in Magocsi Paul R.; Pop, Ivan. ENCYCLOPEDIA OF RUSYN HISTORY AND CULTURE (Revised and Expanded ed.). Toronto Buffalo London: University of Toronto Press. pp. 250-251. ISBN 0-8020-3566-3. Михайло Алмаші: Котрадов Михайло //Русинська педагогічна енциклопедія. - Ужгород: Карпатська Вежа, 2005. - 304 с. ISBN 966-2674-43-Xукр. І. Р. (1901). Михаилъ Котрадовъ. in Августинъ Ив. Волошинъ. Мѣсяцословъ на 1902. годъ, имѣющій дней 365. Унгваръ: Общество Св. Василія Великаго. pp. 70-74.

Source: original